
I. 
Charakteristika

Záchranné práce na vodnej hladine sa vykonávajú za účelom záchrany osôb, zvierat a materiálu z oblastí, ktorým hrozí zaplavenie, kde k zaplaveniu dochádza alebo na zaplavenom území. Súčasťou záchranných prác sú 

a) potápačské práce,

b) odstraňovanie zátarás a prekážok na tokoch, ktoré môžu spôsobiť záplavy,

c) čerpanie vody zo zaplavených domov, objektov a studní,

d) poskytovanie pomoci pri zachytávaní a odstraňovaní ropného znečistenia na vodných tokoch a na vodných nádržiach,

e) likvidácia požiarov na plavidlách a na plávajúcich zariadeniach.

II.

Úlohy a postup činnosti

1.   Veliteľ zásahu na mieste udalosti rozhodne

      a)   o riadení činnosti záchrannej skupiny počas celej akcie,
      b)  o zabezpečení vykonávania prieskumu; na základe zistených skutočností rozhodne o mieste a o spôsobe záchrany a určuje
            1b.  druh a počet záchranných člnov a iných prostriedkov,

       2b.  priestor nasadenia a úlohy pre posádky na vykonanie záchranných prác,

       3b. vhodný a bezpečný postup vykonania potrebných záchranných prác vzhľadom na výšku hladiny vody, prietok, rýchlosť prúdu, poveternostné podmienky a nebezpečné miesta na toku a v záplavovom území,
            4b. 
vodcov záchranných člnov, stanoví počty posádok a vybavenie členov posádky záchrannými prostriedkami a potrebným materiálom,
      5b.  osobitný záchranný čln, ak sa na záchrannej akcii zúčastňuje viac ako osem záchranných člnov; úlohou tohto člna je poskytnúť rýchlu pomoc posádkam záchranných člnov v prípade núdzovej situácie,
            6b.  spôsob záchrany každého záchranného člna v núdzovej situácii,
      7b.   umiestnenie osobitného záchranného člna a veliteľského stanovišťa,
            8b. spôsob spojenia a signalizácie medzi zasahujúcimi zboru; informuje posádky záchranných člnov o nebezpečných úsekoch na tokoch, vodných nádržiach alebo na zaplavenom území,
      9b. 
privolanie ďalších hasičských jednotiek, ak to situácia vyžaduje;  požaduje o pomoc okresnú povodňovú komisiu, okresnú havarijnú komisiu alebo aj ďalšie zložky, ktoré majú potrebné technické vybavenie, ak na výkon záchranných prác nepostačujú vlastné sily a prostriedky,
     10b. 
spojenie s operačným strediskom zboru; priebežne informuje o postupe záchranných prác.

2.   Prácu záchranného člna riadi jeho vodca, ktorý

      a)  zhodnotí pred vyplávaním možnosti vykonania plavby v silnom prúde a vo vlnovom režime a skontroluje výstroj členov posádky a ich vybavenie potrebnými záchrannými prostriedkami a osobnými ochrannými pracovnými prostriedkami,
      b)    zaistí po spustení záchranného člna na vodu lodný motor,
      c) zodpovedá počas plavby za prevádzku plavidla a za bezpečnosť prepravovaných osôb na palube; počas plavby a pri výkone záchranných prác na vode je stále prítomný na plavidle,
d) zabezpečí kompletné vybavenie plavidla všetkými prostriedkami určenými pre daný typ plavidla,
e) vykoná všetky opatrenia na odvrátenie ohrozenia osôb a v prípade, ak osobám na plavidle hrozí bezprostredné nebezpečenstvo, použije všetky prostriedky, ktoré má na ich záchranu k dispozícii,
f) poskytuje pomoc iným plavidlám alebo plávajúcim telesám nachádzajúcim sa v jeho blízkosti postihnutým nehodou s ohrozením života osôb, ak tým neohrozí bezpečnosť záchranného člna,
g) dbá na správne rozmiestnenie posádky a na upevnenie nákladu na záchrannom člne,
h) nedovolí preťažiť záchranný čln, len v prípade, ak pôjde o záchranu života osôb, pritom však nesmie ohroziť bezpečnosť záchranného člna,
i) zabezpečí meranie hĺbky vodnej hladiny počas plavby v neznámych plavebných podmienkach, v záplavovom území a na plytčinách,
j) udržiava spojenie s veliteľom zásahu a s ďalšími plavidlami zúčastnenými na zásahu.

3.   Hasič-záchranár, člen posádky plavidla

      a) používa počas zásahu na vode osobný záchranný prostriedok (záchrannú vestu),

b) vykonáva záchranu topiacich sa na tokoch a vodných nádržiach zo záchranného člna, ako aj z brehu,
c) poskytuje prvú pomoc postihnutým vrátane umelého dýchania,
d) vyhľadáva utopených,
e) nevykonáva pracovné úkony svojvoľne bez vedomia vodcu záchranného člna,
f) dodržiava zásady bezpečnosti a ochrany zdravia pri práci na vode.

4.  Pri záchranných prácach na vodnej hladine so záchranným člnom platia tieto zásady:

      a)  
k plávajúcim plavidlám alebo k väčším predmetom pristáva záchranné plavidlo z návodného boku a zásadne v smere plavby zachraňovaného predmetu alebo plavidla; pred pristátím treba znížiť rýchlosť plavby, udržiavať rovnaký smer plavby ako má zachraňovaný predmet a pristáť         k nemu pod malým uhlom; podľa možnosti vyviazať záchranné plavidlo         o predmet alebo plavidlo a približne pod 45° uhlom ho dotlačiť k brehu,
b) na pomoc topiacim sa musí plavidlo plávať najkratším smerom, zvýšenou rýchlosťou a prednou časťou plavidla musí stále smerovať k topiacemu sa;  ak je viac topiacich sa, príslušníci im hodia zo vzdialenosti bezpečného dohodenia záchranné kotúče a záchranné pásy, pričom musia dbať na to, aby ich nezasiahli a nezranili; ak nie je možné dostať sa s plavidlom k topiacemu, určený príslušník k nemu dopláva a poskytne mu pomoc, pričom do záchranného plavidla možno vťahovať len najvyčerpanejšie osoby,
c) pri zachraňovaní zvierat treba plávajúce zvieratá usmerňovať k brehu,
d) pri záchranných prácach si príslušníci musia počínať opatrne a dbať na to, aby sa plavidlo neprevrátilo a nedošlo k zraneniu zachraňovaných.

5.   Pri záchrane osôb vrtuľníkom na vodnej hladine platia tieto zásady:

      a) do vrtuľníka treba zobrať potrebný výstroj a záchrannú skupinu leteckých špecialistov podľa podmienok na mieste zásahu; do záchrannej skupiny zaradiť aj potápača s vybavením a s lezeckým výstrojom,
b) nalietavať na osoby a  člny bez motora tak, aby ich nezasiahol vzdušný prúd od hlavného rotora, ak nie sú zaistení plávajúcimi záchrannými prostriedkami alebo spojení s vrtuľníkom lanom,
c) prenášať príslušníkov a zachraňované osoby v malej výške nad vodou,
d) v prudko tečúcej vode nevysadzovať príslušníka do vody a ani ho do nej neponárať,
e) z paluby vrtuľníka vyhodiť plávajúce lano, lanový rebrík alebo záchranné kolesá osobám na hladine; keď sa pevne držia, pritiahnuť ich po hladine k brehu, člnu a podobne (vhodné na stojatú vodu a aj tečúcu vodu),
f) z paluby vrtuľníka vysadiť príslušníka v  záchrannej veste s plávajúcim záchranným pásom mimo zachraňovanej osoby alebo člna; príslušník musí byť pripnutý na dostatočne dlhé lano (viac ako 50 m) tak, aby zachraňovaného nezasahoval vzdušný prúd z rotora vrtuľníka; príslušník dopláva k zachraňovanému, zapne ho do plávajúceho pásu a pás pripne k lanu z vrtuľníka; vrtuľník lano napne a zdvihne príslušníka aj so zachraňovaným z vodnej hladiny a v malej výške ich prenesie na bezpečné miesto; v prípade palubného žeriavu ich vytiahne na palubu vrtuľníka (vhodné na stojatú vodu),
g) pri záchrane na vodnej hladine v prudko tečúcej vode je príslušník pripnutý v podvese vrtuľníka na lane a je vybavený slučkou z plochej REP šnúry; vrtuľník sa s ním priblíži tesne nad zachraňovanú osobu a príslušník jej prevlečie plochú REP šnúru s dvojitým okom cez zápästie, na ktorom ich vrtuľník v malej výške prenesie na bezpečné miesto,
h) ak je k dispozícii plávajúca záchranná podvesová konštrukcia (tzv. plávajúci kôš), spustí sa tesne k  zachraňovaným osobám, ktoré sa po hladine dostanú do koša, v ktorom ich vrtuľník v malej výške prenesie na bezpečné miesto, kde môžu z koša vystúpiť (vhodné na stojatú vodu),
i) na zachytenie člna na vodnej hladine s posádkou treba spustiť na vodnú hladinu mimo člna plávajúce lano dlhšie ako 50 m a  pomalým dopredným (kĺzavým, dopredu orientovaným) letom vrtuľník preletí ponad čln tak, aby posádka člna zachytila lano kĺzajúce sa po hladine a priviazala naň čln; vrtuľník dopraví čln ťahaním po hladine na bezpečné miesto, pričom nesmie vo vzduchu nad neuviazaným člnom nepohnute visieť (zavisnúť), pretože vzdušný prúd od rotora vrtuľníka môže čln odfúknuť alebo stojace osoby v člne zhodiť do vody (vhodné na stojatú vodu a aj tečúcu vodu),
j) zachraňovanú osobu z vodnej hladiny naložiť na čln tak, že ju zaistenú                  v záchrannom plávajúcom páse pripevnenom na podvesové lano vrtuľník zdvihne tesne nad vodnú hladinu a čln malou rýchlosťou pripláva provou k zachraňovanej osobe, posádka člna ju zachytí a naloží (vhodné na stojatú vodu).

III. 
Očakávané zvláštnosti
Komplikácie pri vykonávaní záchranných prác na vodnej hladine môžu spôsobiť
a) vznik paniky zachraňovaných osôb a zvierat,

b) strhnutie záchranára topiacim sa,

c) veľká psychická záťaž a fyzická záťaž a vyčerpanie záchranárov,

d) neprehľadná situácia o počte ľudí alebo zvierat, ktorí potrebujú pomoc,

e) podmáčané budovy, nebezpečenstvo zrútenia sa striech a nosných konštrukcií budov,

f) veľké plávajúce predmety tesne pod hladinou mútnej vody, ako aj pevné predmety pod hladinou na zatopenom území,

g) silné vodné prúdy a nekontrolovateľné vodné víry,

h) nebezpečenstvo vyplývajúce z druhu udalosti a z charakteru priestoru, odkiaľ treba zachraňovať osoby, zvieratá a materiál (prevrátenie alebo poškodenie člna, strhnutie vodným prúdom, podchladenie organizmu, strata orientácie                     a podobne).

